google/wiki40b huggingface dataset:
מרחב פתרונות

באלגברה ליניארית, מרחב הפתרונות, מרחב האפסים או הגרעין של מטריצה  הוא קבוצת כל הווקטורים שפותרים את המשוואה . כלומר זהו אוסף הפתרונות של מערכת המשוואות הליניאריות ההומוגונית המיוצגת על ידי . את מרחב הפתרונות מסמנים . מרחב הפתרונות הוא תת-מרחב וקטורי של המרחב הווקטורי , כאשר F הוא השדה שמעליו מוגדרות המשוואות, ו-n הוא מספר העמודות ב- (שהוא מספר הנעלמים במערכת המשוואות). זאת משום שסכום פתרונות הוא פתרון, וכפל בסקלר של פתרון הוא פתרון.
אם  היא העתקה ליניארית שמיוצגת על ידי מטריצה  לפי בסיס סדור  של התחום של , אז  הוא מרחב וקטורי הקואורדינטות של הגרעין  לפי , ושני המרחבים איזומרפיים.
הממד של  נקרא האפסיות של  ומסומן . לכל מטריצה  עם n עמודות מתקיים , כאשר  הוא דרגת . המשפט המקביל להעתקות הוא , כאשר  הוא התחום של .
לפי הגדרתו מרחב הפתרונות של מטריצה הוא מרחב הווקטורים העצמיים השייכים לערך עצמי 0. אם המטריצה היא מטריצה הפיכה מרחב הפתרונות מתנוון וכולל רק את וקטור האפס. מרחב פתרונות לעולם אינו ריק כי הוא תמיד כולל את וקטור האפס. באופן כללי, המרחב העצמי של ערך עצמי  של מטריצה  הוא .
דירוג מטריצות מבוסס על הפעלת פעולות אלמנטריות על מטריצה שמשנות אותה, אך שומרות על מרחב הפתרונות שלה. שיטת הלכסון של גאוס מתבססת על כך לשם פתרון מערכות של משוואות ליניאריות; מביאים את המטריצה שמייצגת את המערכת למצב מדורג קנוני ממנו קל לקרוא את מרחב הפתרונות, שהוא אוסף הפתרונות למערכת.
צ'יקלאיו

היסטוריה

ב-1585 שבטי הילידים נתנו שטח לאנשי המסדר הפרנציסקני לבניית מנזר. לאחר הקמתו התפתח יישוב שלם באזור. בניגוד לערים קולוניאליות אחרות שנבנו על ידי הספרדים בפרו, כמו לימה וטרוחיו, צ'יקלאיו יושבה בעיקר על ידי אוכלוסייה ילידית.
במהלך מלחמת העצמאות של פרו (מ-1811 עד 1824) צ'יקלאיו תמכה במבקשי העצמאות וסיפקה חיילים, נשק ואספקה לצבא השחרור הארגנטינאי-צ'יליאני בהנהגת חוסה דה סן מרטין שלחם בספרדים. גם לאחר קבלת העצמאות צ'יקלאיו נותרה כפר קטן, אך בעשורים הבאים, עקב מיקומה האסטרטגי, צ'יקלאיו הפכה למרכז תחבורתי ותקשורתי בפרו. ב-15 באפריל 1835 צ'יקלאו קיבלה מעמד של עיר.

חינוך

בעיר פועלות מספר אוניברסיטאות, בהן האוניברסיטה הקתולית של סנטו טוריביו דה מוגרובחו והאוניברסיטה הפרטית של חואן מחיה בקה.

תחבורה

נמל התעופה הבינלאומי קפטן חיל האוויר הפרואני חוסה א. קיניונס גונסאלס משרת את העיר ומציע בעיקר טיסות לערים מרכזיות בתוך פרו, בהן לימה וטרוחיו.
פרפראזדוקיאן

פרפראזדוקיאן (מיוונית: כנגד הציפיה) הוא אמצעי פיגורטיבי שבו החלק הסופי של המשפט נותן מידע מפתיע ולא צפוי, כך שהוא משנה את הבנתו של הקורא על החלק הראשון של המשפט. אמצעי זה גורם לתחושה פרדוקסלית ואירונית, ומשמש לעיתים קרובות בהומור או כדי ליצור אפקט דרמטי.
מקור המילה במילים היווניות "παρά" (תעתיק: פרה), שמשמעותה "נגד", ו-"προσδοκία" (תעתיק: פרוסדוקיה), שמשמעותה "צִפִּיָה". שני המונחים שימשו בכתבי מלומדים יווניים מהמאה הראשונה לפני הספירה ומהמאות הראשונה והשנייה לספירה, כשבאו יחדיו, במשמעות "בלתי צפויה, או "בניגוד לצפוי".
אוזדיוטיץ

יהודי אוזדיוטיץ

במחצית השנייה של המאה ה-17, לאחר גזרות ת"ח ות"ט, היה בעיירה יישוב יהודי קטן. ברשימת מס גולגולת משנת 1700 הוטל על יהודי העיירה סכום קטן של 150 זהובים. 
לקראת סוף המאה ה-19 שנה גדל מספר יהודי המקום, והגיע ל-701 נפש. בשנת 1921 נמנו בעיירה 739 יהודים, מתוך אוכלוסייה כללית של 1,015 נפש.
יהודי העיירה התפרנסו מסחר בבהמות ובתבואות, וכן מחנוונות, רוכלות ומלאכה. בעיירה היו בית כנסת עתיק ובית מדרש. משנת 1899 כיהן ברבנות הרב מרדכי נידרבארג.
במלחמת העולם הראשונה הגיעו לאוזדיוטיץ כ-400 פליטים יהודים, וכדי לסייע להם הוקם ועד עזרה מקומי. בשנת 1927 נפתח בעיירה בית ספר מרשת תרבות, וכן פעלו בה תנועת נוער של ארגון הבונד ופעילים ציונים.

בשואה

ביוני 1941 נכבשה העיירה בידי הגרמנים, ואז החלו יהודי העיירה לסבול מגזרות הגרמנים ומפקידי הממשל והמשטרה האוקראיניים.
בינואר 1942 הועברו יהודי העיירה לטורצ'ין, ובפברואר 1942 הושמו בגטו שבמקום. ביום 23 באוגוסט 1942 הובלו יהודי העיירה, יחד עם יתר יושבי גטו טורצ'ין, לבית העלמין המקומי, ושם נרצחו בבורות מוכנים.
ציון קינן

ביוגרפיה

קינן נולד כציון וקנין ב־3 בספטמבר 1955 במעברה ליד צומת מסמיה. 
החל את הקריירה הבנקאית שלו בשנת 1978, כעובד זוטר בסניף הבנק ברחוב הרצל בתל אביב, ובמשך השנים שימש במגוון רחב של תפקידים בסניפים ובמטה ההנהלה הראשית של הבנק. 
את תפקידו הבכיר הראשון בבנק – מנהל האגף למשאבי אנוש – קיבל קינן בשנת 1995. כעבור שלוש שנים מונה למנהל החטיבה הקמעונאית באזור הדרום, תפקיד בו היה ממונה על כ-40 סניפים.
בשנת 2000 קודם קינן לתפקיד מנהל האגף הקמעונאי, וקיבל אחריות על כ-250 הסניפים הקמעונאיים של הבנק. בשנה שלאחר מכן מונה לחבר הנהלת הבנק ולראש החטיבה למשאבי אנוש ולוגיסטיקה. ב-2003 מונה לראש החטיבה הקמעונאית של הבנק. 
ב-2006 מונה לממלא-מקום מנכ"ל בנק הפועלים, ושנה לאחר מכן עבר לניהול החטיבה העסקית, שבין לקוחותיה החברות הגדולות ביותר בישראל. הוא הקים מטה לאסטרטגיה, שיווק ופיתוח עסקים, המתמחה בפיתוח פתרונות בנקאיים ועסקיים כוללים, מותאמים במיוחד לצורכי הלקוחות. 
באוגוסט 2009 הודיעה ועדת איתור שהוקמה בבנק לאחר פרישת המנכ"ל הקודם צבי זיו, על בחירתו של קינן, קיבלה את אישור בנק ישראל למינוי, וקינן מונה למנכ"ל בנק הפועלים. 
כשנה וחצי לאחר מינויו נפתחה נגדו חקירה בחשד לביצוע עבירות של קבלת דבר במרמה והפרת אמונים בתאגיד, בפרשה שעסקה באשראי שקיבל מהבנק דני דנקנר, יו"ר הבנק לשעבר, ובטיפולו של קינן בבקשת האשראי. על פי הנטען, בהיותו מנהל החטיבה העסקית בבנק, היה מעורב באישור הלוואה לדנקנר שלא על פי נוהלי העבודה המקובלים. במהלך החקירה נגד דנקנר התברר כי הוא מסר לקינן הצהרה כוזבת בדבר מטרת האשראי המבוקש ופירוט של נכסיו האישיים. זו הוצגה על ידי קינן בוועדת ההלוואות לעסקות בעלי עניין ללא בדיקה של נכונות המידע ובכך סייע לאישורה. נושא תפקודו של קינן שולב כהליך בדיקה שהתנהל בפרקליטות כחלק מן ההליך המשפטי שנוהל באותה עת נגד דנקנר. בסיום הליך הבדיקה הודיעה הפרקליטות כי אין בידה ראיות מספיקות להוכיח כי קינן שיקר לחברי ועדת האשראי או כי המידע שהביא בפניהם היה הגורם העיקרי באישור ההלואה לדנקנר, ולכן המליצו על סגירת התיק נגדו עקב חוסר ראיות מספיקות לאור הודעת הפרקליטות לא התנגד המפקח על הבנקים להמשך כהונתו של קינן כמנכ"ל הבנק אך החליט להמשיך בבדיקת האירוע בהיבט המנהלי והרגולטורי.
בפרשה אחרת, בה נחשד בעבירות מין באחת הכפופות לו בעת היותו מנהל חטיבה החליט פרקליט המדינה שי ניצן לסיים את הליך הבדיקה ולא לפתוח בחקירה פלילית זאת לאחר שבבדיקה נאספו חומרים ומסמכים מהבנק, וכן נגבו עדויות מגורמים מעורבים, אך אותה עובדת סירבה לשתף פעולה או להתלונן.
בחודש אוגוסט 2012 הוארכה כהונתו של קינן כמנכ"ל בנק הפועלים עד שנת 2017.
לאחר שקינן ומשפחתו סבלו מהטרדה מאיימת מצד עו"ד ברק כהן וקבוצת באים לבנקאים שמחו על פעילותו כמנכ"ל הבנק, הוציא בית המשפט, ביוני 2015, צו הרחקה נגד ברק כהן.
ב-1 באוגוסט 2016 פרש מבנק הפועלים והוחלף על ידי אריק פינטו.
קינן הוא בעל תואר ראשון במדעי החברה מהאוניברסיטה הפתוחה ובעל תואר שני בלימודי עבודה מאוניברסיטת תל אביב. נשוי ואב לשלושה ילדים.
תאונת רכבת

הסיבות לתאונות רכבת

בדומה לתאונות דרכים, תאונת רכבת נגרמת בשל משולש של גורמים:

הגורם האנושי

תפקודם של מפעילי הרכבת, ובפרט נהג הרכבת ומפעילי מערכות האיתות והבקרה, הם בעלי חשיבות עליונה למניעת תאונות רכבת. מהירות נסיעה שלא תואמת את תנאי המסילה (למשל בעיקול או בהגעה למסוט) עשויה לגרום לשימוט של הרכבת ולהתהפכותה. אי ציות להוראות האיתות (למשל מעבר של סימנור המורה על עצירה) או שגיאה של מפעיל מערכות הבקרה עלול להביא למעבר של רכבת למסילה שאינה פנויה או למסילה צדדית קצרה שמסתיימת באוטם מסילה, מה שעשוי לגרום להתנגשות (ברכבת אחרת או באוטם) ולתאונה קשה. מערכות אבטחה מתקדמות כמו אינדוזי מאפשרות בקרה על פעולותיו של נהג הרכבת והפעלת חרום של הבלמים במקרה של אי ציות להוראות האיתות ובכך למנוע תאונות קשות במקרה של טעות אנוש של הנהג.
מהירות נסיעתה הגבוהה של הרכבת ומרחק העצירה הרב הנדרש לה משפיעים על יכולתו של נהג הרכבת למנוע תאונה במקרה של עצם הנמצא על המסילה (למשל רכב או אדם) והתנהגות לא זהירה של הולכי רגל ונהגים בקרבת המסילה (למשל התעלמות מרמזור אדום או מחסום מורד במפגש כביש - מסילה או חצייה של המסילה במקום לא מוסדר) גורמים לחלק ניכר מתאונות הרכבת.

הגורם התשתיתי

מצב התשתיות משפיע רבות על היכולת למנוע תאונת רכבת. ככל שמערכת האיתות והבקרה יותר אמינה וכוללת מערכות גיבוי והתראה למקרה של טעות אנוש (מעבר של סימנור אדום או מהירות גבוהה מהמותר לקטע המסילה הנוכחי) פוחת הסיכון להתנגשות רכבות או לשימוט כתוצאה ממהירות מופרזת או ממעבר למסילה לא נכונה. ככל שרשת המסילות מופרדת מתשתיות תחבורתיות אחרות (הפרדה מפלסית על ידי גשרים) ופחות נגישה להולכי רגל (גידור) הסיכון להתנגשות בכלי רכב אחרים או לדריסת הולכי רגל יורד.

הגורם המכני

כשל מכני יכול לגרום גם כן לתאונה, אם על ידי שימוט כתוצאה מכשל במסילה, תקלה בבלמים או בחוגוני הרכבת ואם כתוצאה משריפה בזמן הנסיעה.
ג'ניפר הדסון

ביוגרפיה

הדסון נולדה בשיקגו שבאילינוי למשפחה אפרו-אמריקאית נוצרית-בפטיסטית. לה שני אחים גדולים. מגיל צעיר חלמה להיות זמרת (היא אף הצהירה כי הזמרת וויטני יוסטון מהווה לה השראה גדולה). הדסון התקבלה לעונה ה-3 של אמריקן איידול ואף הצליחה להגיע למקום ה-7. שנה לאחר מכן הלכה לאודישנים לסרט נערות החלומות (Dreamgirls), וקיבלה את התפקיד של "אפי וויט", עליו זכתה מאוחר יותר באוסקר.
במהלך חודש אוקטובר 2008 נרצחו אמה, אחיה ואחיינה. 
 שלושה חודשים לאחר מכן הופיעה הדסון במופע הפתיחה של הסופרבול ושרה את המנון ארצות הברית, באותו חודש זכתה בפרס הגראמי בקטגוריית אלבום ה-R&B של השנה.
הדסון נשואה למתאבק דייוויד אוטונגה ולהם בן אשר נולד ב-10 באוגוסט 2009.

כשחקנית

בשנת 2006 שיחקה ג'ניפר בסרט "נערות החלומות" בתפקיד אפי וויט, לצד השחקן זוכה פרס האוסקר ג'יימי פוקס, הזמרת ביונסה נואלס והקומיקאי אדי מרפי. על השתתפותה בסרט זה זכתה ג'ניפר בפרס אוסקר לשחקנית המשנה הטובה ביותר, בפרס באפט"א ובפרס גלובוס הזהב בקטגוריית שחקנית המשנה הטובה ביותר.
בשנת 2008 שיחקה בסרט "סקס והעיר הגדולה", בתפקיד המזכירה של קרי בראדשו, ובסרט עטור הכוכבים "אנשים שבורי כנפיים" לצידם של גאי פירס, פורסט ויטאקר, קייט בקינסייל ועוד. בינואר של אותה שנה החלה לצלם את סרטה הבא שנקרא "החיים הסודיים של הדבורים", הסרט זכה לרווחים של 39 מיליון דולר. הדסון הייתה מועמדת לפרס על משחקה בסרט אך הפסידה. 
ב-2009 יצא לאור סרט של הדסון בשם "אנשים שבורי כנפיים" יחד עם השחקנית דקוטה פנינג.
בשנת 2015 שיחקה בעונה הראשונה של סדרת הדרמה "אימפריה" ברשת פוקס בתפקיד מישל וייט, מטפלת במוזיקה שעוזרת לאנדרה להתמודד עם הפרעת הזהות הדיסוציאטיבית.

2008-הווה: אלבום בכורה

במהלך השנים 2006–2008 הקליטה הדסון את אלבום הבכורה שלה אשר יצא ב-27 בספטמבר 2008 וקרוי על שמה, "Jennifer Hudson". בחמישה שבועות הגיע למעמד זהב בארצות הברית לאחר שהתמקם במקום בשני במצעד המכירות. הסינגל הראשון, Spotlight, הגיע למקום הראשון במצעד שירי ה-R&B ולמקום ה-24 במצעד המרכזי, אחריו פורסם הסינגל השני מהאלבום שנקרא "If This Isn't Love".
קורי פלדמן

שנותיו הראשונות

פלדמן נולד במחוז צ'אטסוורת' של לוס אנג'לס, קליפורניה, השני מבין חמשת ילדיהם של שילה (לשעבר גולדשטיין), המנהלת העסקית שלו בעת ילדותו, ובוב פלדמן, מוזיקאי, אשר בסופו של דבר הפך לבעלים של סוכנות כשרונות המתמקדת בגיבוש קריירה לילדים אחרים, לאחר בנו שלו. פלדמן התחנך על פי הדת היהודית. יש לו אחות גדולה, אחות צעירה ושני אחים צעירים.

חייו האישיים

בינואר 2002, פלדמן פגש בסוזי ספראג במועדון לילה. הם נישאו ב-30 באוקטובר באותה השנה, על סט צילומי הפרק האחרון של העונה הראשונה של סדרת הטלוויזיה "The Surreal Life". הטקס נערך במשותף על ידי רב ועל ידי אם סי האמר, שהינו כומר מוסמך. בחודש אוקטובר 2009, נפרדו בני הזוג לאחר שבע שנות נישואים. עוד באותו החודש, ספראג הגישה תביעת גירושין, בטענה כי קיימות ביניהם מחלוקות שאינן ניתנות לגישור. היא מבקשת משמורת מלאה על בנם, עם זכויות ביקור לפלדמן. כמו כן היא מבקשת דמי מזונות. בתגובה, פלדמן דרש משמורת משותפת, וכן ביקש מבית המשפט לפסול את בקשת המזונות של ספראג. 
פלדמן זכה בפרס מטעם תחנת הטלוויזיה "Wildlife" בעבור פעילויותיו ומסירותו למען זכויות בעלי חיים.
בראיון שהעניק באוגוסט 2011, טען פלדמן כי הסוד הגדול ביותר של הוליווד הוא פדופיליה, וכי אף הוא נפל קורבן לפדופילים בילדותו כילד-שחקן. בראיון למגזין הוליווד ריפורטר ב-2016, הוסיף גם כי חברו, השחקן המנוח קורי היים, נאנס בגיל 11 על ידי מפיק בתעשייה.
.
המעבר הצפון-מערבי

המעבר הצפון־מערבי הוא מעבר ימי המחבר בין האוקיינוס האטלנטי לאוקיינוס השקט, דרך הארכיפלג הארקטי הקנדי. זהו אחד מהמעברים הימים באוקיינוס הקרח הצפוני, יחד עם המעבר הצפון-מזרחי והמעבר הימי הצפוני לחופי רוסיה.
בעקבות התחממות כדור הארץ, הקרח באזור הארקטי נמס, ופותח את האפשרויות לשימוש מסחרי של מעבר זה. מומחים משערים שהקרח יימס עד לשנת 2030 והמעבר יהיה פתוח כל ימות השנה.

היסטוריה

במשך כמעט 300 שנים ניסו מגלי ארצות למצוא את המעבר.
אחת התאוריות שתמכו בקיומו של מעבר זה, שפותחה על ידי מת'יו מורי, טענה שמכיוון שבגוף לוייתנים באוקיינוס האטלנטי התגלו צלצלי ספינות מהאוקיינוס השקט ולהפך, וכיוון שהלוייתנים הם יונקים הנושמים באמצעות ריאות וצריכים לעלות לפני המים כדי לנשום, הם אינם יכולים לעלות לפני המים כאשר האזור שופע קרח, בכף הורן, מה שמוכיח שללוייתנים יש ככל הנראה מעבר מהיר בין האוקיינוסים.
המשלחת הראשונה שצלחה את המעבר באונייה הונהגה בידי רואלד אמונדסן ב-1903. הוא השלים את המעבר בשלוש שנים, כאשר נאלץ לבלות שני חורפים ליד אי המלך ויליאם. 
ב-1940 ו-1942 החוקר הנרי לארסן צלח את המעבר מספר פעמים ממזרח למערב ולהפך. ב-1944 הצליח לעבור את המעבר לראשונה במסע שהתחיל והסתיים באותה עונה (86 יום).
בשנת 1969 הספינה SS Manhattan הפכה לספינת המסחר הראשונה שצלחה את המעבר, כאשר היא בחנה את התכנות העברת נפט בנתיב הימי. הספינה הייתה ספינת המסחר הגדולה ביותר של ארצות הברית באותה תקופה, וגם שוברת קרח הגדולה ביותר באותה תקופה. למרות הצלחת המסע, הוחלט שהעברת נפט דרך הים הייתה לא רווחית מספיק באותה תקופה, והשקיעו בצינור הנפט חוצה אלסקה.
לראשונה ב-2007 נפתח המעבר לעונה, כאשר שטח נרחב ממנו אשר היה מכוסה קרח בחורף נמס למשך כל הקיץ.
בקיץ 2016, לראשונה חצתה את המעבר אוניית תענוגות הנושאת 1700 איש, כאשר ביצעה את המסע תוך פחות מ4 שבועות במעבר מאלסקה לניו יורק.
חואן דייגו פלורס

שנים מוקדמות

פלורס נולד בלימה בירת פרו לרוּבֶּן פלורס, גיטריסט וזמר ידוע בתחום המוזיקה הפרואנית הפופולרית ומוזיקת קריולה. בראיון עיתונאי תיאר פלורס כי כשהיה צעיר אימו ניהלה פאב בו הופיעו הרכבים של מוזיקה חיה, ובמקרים בהם בוטלו ההופעות ברגע האחרון, הופיע פלורס כזמר מחליף.
במטרה לבנות קריירה בתחום המוזיקה הפופולרית, נכנס פלורס בגיל 17 לקונסרבטוריון בלימה. שם, במהלך לימודיו אצל אנדראס סנטה מריה, התגלו יכולותיו בתחום המוזיקה קלאסית. במהלך תקופה זו החל לשיר במקהלה הלאומית של פרו (Coro Nacional of Peru), שם הופיע כסולן במיסת ההכתרה מאת מוצרט, וב- Petite Messe Solennelle של רוסיני.
פלורס זכה במלגת לימודים במכון קרטיס למוזיקה בפילדלפיה שם למד מ-1993 עד 1996, והחל להופיע במסגרת הפקות סטודנטים ברפרטואר בו הוא מתמחה עד היום, אופרות של רוסיני ואופרות בל קנטו של דוניצטי ובליני. כמו כן באותה תקופה למד פלורס אצל מרילין הורן באקדמיה למוזיקה של המערב בסנטה ברברה. בשנת 1994 הזמין הטנור הפרואני ארנסטו פלאסיו את פלורס לאיטליה, במטרה לעבוד על האופרה Il Tutore Burlato מאת המלחין הספרדי ויסנטה מרטין אי סולר. בין השניים התפתח קשר מקצועי, ופלאסיו הפך למורה, מדריך, ואמרגן של פלורס.

1996 - היום

הפריצה הראשונה של פלורס, והופעתו המקצועית הראשונה, הייתה ב-1996 בפסטיבל רוסיני, המתקיים בעיר הולדתו של רוסיני באיטליה - פזארו, כאשר בגיל 23 נכנס פלורס לתפקיד הראשי באופרה "מתילדה משאבראן" במקום הטנור ברוס פורד שחלה. את הופעתו הראשונה בלה סקאלה עשה באותה שנה בתפקיד האביר הדֶני באופרה "ארמידה" של גלוק. את הופעתו הראשונה בבית האופרה המלכותית, קובנט גארדן בלונדון, עשה פלורס בשנת 1997, בתפקיד הרוזן פוטוסקי בהופעת הבכורה העולמית של האופרה "אליזבטה" מאת דוניצטי (גרסה מאוחרת של "Otto mesi in due ore" שמעולם לא בוצעה). הופעות בכורה אחרות, באופרה של וינה (1999), ובמטרופוליטן אופרה (2002) בהן הופיע בתפקיד הרוזן אלמוויוה, באופרה "הספר מסיביליה". ב-20 בפברואר 2007 ערב הפתיחה של האופרה "נערת הגדוד" מאת דוניצטי, שבר פלורס מסורת בת 74 שנים בתיאטרון לה סקאלה, לפיה לא נהוג לשיר הדרן בסיום אופרה, כאשר שר שוב את האריה "Ah! mes amis", וזכה לתשואות סוערות מהקהל. פלורס חזר על כך במטרופוליטן אופרה ב-2008. 
פלורס מופיע ברחבי העולם על במות הקונצרטים ובתי האופרה. הוא אף הקליט מספר תקליטי סולו בחברת דקה, ומשתתף בעשרות הקלטות וידאו ואודיו של אופרות. זכה בכמה פרסים על הקלטותיו, בין היתר בפרס הגראמי בקטגוריית המוזיקה הקלאסית על תקליטו Bel Canto Spectacular. כמו כן זכה לכבוד גדול בארצו, פרו, שם זכה לכמה עיטורים מכובדים ואף תמונתו התנוססה על בול כחלק מסדרה של חמישה בולים של מוזיקאים פרואנים.
אל רסטרו

אל רסטרו (בספרדית El Rastro) הוא שוק פשפשים מפורסם במדריד, בירת ספרד.
אל רסטרו הוא שוק הפשפשים הפופולרי ביותר במדריד, המתפרש על פני מספר רחובות וכיכרות בשכונת לה לטינה ברובע סנטרו. השוק פועל בכל יום ראשון ובימי חג, בין השעות תשע בבוקר לשלוש אחר הצהריים. בשוק מגוון רחב של מוצרים חדשים ומשומשים כאחד, ובסמוך אליו ממוקמות מספר חנויות המתמחות בעתיקות, הנפתחות בימי השוק גם הן. בין המוצרים המוצעים בשוק ניתן למצוא ציורים ועבודות יד, ביגוד ואביזרי אופנה, ספרים, פריטי אספנות, מזכרות ועוד.
Nanowar

מקור השם

מקור שמה של הלהקה גם הוא פרודיה - על להקת המטאל "מנוואר", אשר ננוואר מרבים לחכות אותם בשיריהם.
לאחר שלהקת רפסודי הוסיפה לשמה את הסיומת "Of Fire" ננוואר הוסיפה לשמה "Of Steel".

ביוגרפיה

הלהקה הוקמה בתחילה בתור בדיחה בינואר 2003 ברומא, על ידי גאטו פאנצ'רי שהקליט שבעה שירים כשהוא מנגן בכל הכלים, אך מאחר שהשירים יצאו באיכות נמוכה, הוא ניגש להקליט אותם מחדש בעזרת פוטווטומינימאק, סולן הלהקה כיום. באפריל ומאי באותה שנה נוספו שני חברים נוספים להרכב: ואלריו (גיטרה) ומילינו (תופים). לאחר עזיבתו של פוטווטומינימאק מההרכב נעשה ואלריו הסולן החדש (בנוסף להיותו הגיטריסט), אך לאחר זמן מה חזר פוטווטומינימאק ללהקה ונעשה שוב הסולן.
בארי מקאפרי

ביוגרפיה

מקאפרי נולד בטאונטון, מסצ'וסטס, שם סיים את לימודיו בתיכון. לאחר מכן, המשיך למכללת אנדובר. בשנת 1964 סיים את לימודיו באקדמיה הצבאית ווסט פוינט, עם סיום לימודיו באקדמיה הצבאית, הוסמך כקצין ח"יר בדרגת לוטננט. לאחר מכן התנדב לכוחות המוטסים של צבא ארצות הברית, הוסמך כצנחן וסיים את קורס הסיירים בבית הספר לחי"ר של הצבא האמריקני בפורט בנינג, ג'ורג'יה. בתפקידו הראשון שימש כמפקד מחלקה בדיוויזיה המוטסת ה-82 שבסיסה בפורט בראג. בשנת 1965 לקח חלק במבצע השבת הכוח ברפובליקה הדומיניקנית. בהמשך שימש כיועץ צבאי בוייטנאם ובמלחמת וייטנאם לחם כמפקד פלוגה בדיוויזיית הפרשים הראשונה (מוטסת). על גבורתו בקרב במהלך המלחמה הוענקו לו שני עיטורי צלב השירות המצוין ושני עיטורי כוכב הכסף.
במלחמת המפרץ פיקד מקאפרי על דיוויזיית החי"ר ממוכן ה-24, אשר ביצעה תמרון איגוף שמאלי בן 370 קילומטרים אל תוך עיראק. הכוחות שבפיקודו השמידו 300 טנקים, 300 תותחים, 1200 משאיות, 25 כלי טיס, ושבו 5000 חיילים עיראקיים, וזאת תוך ספיגת אבדות מעטות ביותר. היה זה תמרון השריון המהיר בהיסטוריה של המלחמות. בעבור פעולותיו כמפקד הדיוויזיה הוענקה למקאפרי מדליית השירות המצוין. בשנים 1994–1996 שירת כמפקד פיקוד דרום של ארצות הברית. לאחר פרישתו מן הצבא מונה על ידי הנשיא קלינטון למתאם הממשל לנושא הלוחמה בסמים.
לאחר שסיים את תפקידו, שב לאקדמיה הצבאית ווסט פוינט, כפרופסור ללימודי ביטחון ואסטרטגיה.
אירמה לה דוס (סרט)

עלילה

אירמה לה דוס (בצרפתית: "אירמה המתוקה") מספר את סיפורו של "נסטור פאטו" (ג'ק למון), שוטר ישר, שלאחר שהועבר מהפארק בויס דה בולון לשכונה עירונית יותר בפריז, הוא מוצא רחוב מלא פרוצות במלון קזאנובה, ועורך פשיטה על המקום. מפקח המשטרה, שהיה מודע למתרחש, ואף צרך בעצמו את שירותי הזנות, מפטר את נסטור.
נסטור, שיוצא מתחנת המשטרה מבוזה ומושפל, מוצא את עצמו חוזר אל השכונה, שגרמה לסיום הקריירה שלו עם משטרת פאריס - והוא חוזר ל"צ'ז שפם", בית מרזח פופולרי לזונות ולסרסורים. למזלו, נסטור מתיידד עם אירמה לה דוס (שירלי מקליין), זונה פופולרית. הוא גם מקבל בחוסר רצון, כאיש סודו, את בעל המקום, אדם המכונה רק "שפם". בבדיחה מתמשכת, שפם (לו ג'ייקובי), מוזג רגיל לכאורה, מספר על חיים קודמים, ומספר שהיה בין היתר עורך דין, קולונל ורופא, שמסתיים בכל פעם באותו מטבע לשון, "אבל זה סיפור אחר". במהלך שהותו במקום, נסטור מגן אירמה מפני הסרסור שלה, היפוליט, שפוגע בה. נסטור עובר לגור איתה, ועד מהרה הוא מוצא את עצמו הסרסור החדש של אירמה.
נסטור מתחלחל מהמחשבה שאירמה נמצאת עם גברים אחרים, והוא זומם תוכנית לעצור את הזנות של אירמה. אבל עד מהרה הוא מגלה כי זה לא כל כך פשוט. באמצעות תחפושת הוא ממציא אלטר-אגו, "לורד איקס", לורד בריטי, ש"הופך" להיות הלקוח היחיד של אירמה, באמצעות ממון רב שאותו הוא לווה מבעל המרזח "שפם", שגם דואג לצייד אותו בפריטי לבוש. העניינים מסתבכים כשנסטור, שעובד כל הלילה כדי להרוויח את הכסף שהוא משלם לאירמה כ"לורד איקס" נחשד על ידה. במטרה לבחון את אמונה של אירמה הוא מציע לה בתחפושתו לנסוע איתו לפריז. וכאשר אירמה מחליטה לעשות זאת, נסטור מחליט לסיים את החגיגה. הוא אינו מודע להיפוליט, הסרסור לשעבר שעוקב אחריו על מנת לנקום בו, והוא מוצא קטע מבודד לאורך הנהר סיין, ומשליך את התחפושת לנהר. היפוליט, שלא ראה את נסטור מחליף את בגדיו, רואה את בגדי לורד צפים במים, וסובר שנסטור רצח אותו. כשבאים השוטרים לעצור את נסטור, מייעץ לו " שפם" לא לגלות כי לורד X היה בדיה. והוא אומר לו: "בתי הכלא מלאים באנשים חפים מפשע משום שהם אמרו את האמת". נסטור מודה כי הרג את לורד X, אבל רק בגלל אהבתו לאירמה.
הוא נשלח לכלא, אבל אירמה שהתרשמה ממסירותו, נותרה מאוהבת בו. נסטור נידון לעבודה קשה של 15 שנה. ובהבינו שאירמה בהריון, הוא בורח מהכלא, בעזרתו של שפם, וחוזר לאירמה. כשהמשטרה מחפשת אותו בדירתה של אירמה, הוא לובש את מדיו הישנים, ופשוט מתערבב עם השוטרים האחרים. בעזרתו של היפוליט, נסטור מארגן את משטרה לחפש אותו לאורך הסיין, שממנו הוא יוצא לפתע לבוש כלורד X. בידיעתו שכעת המשטרה אינה יכולה לעוצרו על רצח שלא התרחש. נסטור רץ אל הכנסייה, שם הוא מתכנן להתחתן עם אירמה. ובמהלך טקס החתונה היא מתחילה לחוות התכווצויות, אך הם ממשיכים את הטקס. מיד בסיומו אירמה פונה ללדת בחדר צדדי, כשמפקד המשטרה מעכב את נסטור ומודיע לו על חזרתו לתפקיד. בעוד נסטור וכל השאר עסוקים באירמה, שפם מבחין באחד האורחים שיושב לבדו בחזית הכנסייה. וכשהוא קם ממקומו וחולף ליד שפם, הוא מבחין שהאורח הוא לא אחר מאשר לורד X! שפם מבולבל מביט באדון X, ואז פונה למצלמה ואומר: "אבל זה סיפור אחר"

פרסים

אף על פי שהסרט אינו מוזיקלי, זכה אנדרה פרבין בפרס האוסקר בקטגוריית הפסקול המקורי הטוב ביותר. יש גם סצנה בסרט, שבה שירלי מקליין מכריזה על "דיס-דון!", תוך ריקוד על שולחן, שנראה כמחווה מכוונת למחזמר שממנו נגזר הסרט.
הסרט היה מועמד לשני פרסים אחרים באקדמיה: השחקנית הראשית הטובה ביותר (שירלי מקליין), ופרס האוסקר עבור הצילום הטוב ביותר.
ריאן מקפארטלין

ביוגרפיה

ריאן נולד בשיקגו, אילינוי לסטיב ולואיז מקפארטלין, והוא בוגר אוניברסיטת אילינוי באורבנה-שמפיין ממנה יצא עם תואר בתקשורת. לאחר סיום האוניברסיטה בילה חצי שנה באוסטרליה וניו זילנד ואז שב לדרום קליפורניה כדי לפתח את קריירת המשחק שלו.  
הוא עבד מספר שנים כדוגמן של אברקרומבי אנד פיץ'.

קריירה

תפקיד המשחק הראשון שלו היה בסדרה "האומנת" לצד פראן דרשר ברשת CBS, והתפרסם כששיחק באופרת הסבון "תשוקות" (2001-2004) בתפקיד של האנק בנט. שנה לאחר מכן, שיחק בסדרה הקומית "החיים עם פראן" שוב לצד פראן דרשר ברשת The WB. הוא נבחן לתפקיד סופרמן בסרט סופרמן חוזר אך הפסיד לברנדון ראות'. 
הוא הופיע בתפקידי אורח בסדרות הטלוויזיה: "CSI: ניו יורק", "CSI: מיאמי", "קומיוניטי", ו"אחיות או לא להיות", בשנת 2007 החל לגלם את תפקיד דבון וודקומב בסדרה "צ'אק" לצד זאקרי לוי.
בשנת 2013 שיחק במספר פרקים בסדרת הדרמה "חשיפה לדרום" בתפקיד קרטר קובינגטון, ושיחק בקומדיה הרומנטית "טעות מהסוג הנכון" לצדה של קתרין אוהרה.  
בשנת 2016 התארח בסיטקום "Fuller House", אשר מהווה סיקוול לסדרה "צער גידול בנות". באותה שנה הצטרף לקאסט העונה הרביעית לסדרה "עוזרות בית נחושות" בתור קייל. בשנת 2018 השתתף בסרט "לצוד את האויב".

חיים אישיים

מקפארטלין הוא מאמן אישי מוסמך. 
הוא נישא לשחקנית דניאלה קירלין ב-26 באוקטובר 2002, ולהם שני בנים. 
מתחביביו של מקפארטלין אפשר למנות: צלילה, סנובורד וטניס.
אליהו מרדכי ורבל

אליהו מרדכי וֶרבֶּל (בכתיב מיושן: ווערבעל; 1806, טרנופול, גליציה – 1880, אודסה, האימפריה הרוסית (אוקראינה)) היה משורר עברי. הוא למד בבית ספר שהקים יוסף פרל. מ- 1839 לימד בבית ספר העברי הראשון באודסה, ששגשג תחת הנהלתו של בצלאל שטרן, עד סגירתו על ידי השלטונות ב- 1874.
ורבל פרסם בירחון "הבוקר" ב-1881, ארבע פואמות.
יצירתו הידועה ביותר היא עדים נאמנים או חולדה ובור (וילנה תרי"ב 1852), המבוססת על אגדת חולדה ובור הנרמזת בתלמוד. פואמה זאת שימשה בסיס למחזה שולמית שכתב חתנו אברהם גולדפדן.
כמו כן עסק ורבל גם בתרגומים. כך, למשל, תרגם מבחר משירי המשורר הרוסי גברייל דרז'אבין.
טימו ורנר

שטוטגרט

ורנר ערך את הופעת הבכורה שלו בשטוטגרט ב-1 באוגוסט 2013 במשחק נגד באייר לברקוזן. ב-22 בספטמבר 2013 הבקיע את שער הבכורה שלו במועדון במשחק נגד איינטרכט פרנקפורט. ב-10 בנובמבר 2013 הבקיע צמד שערים במשחק קבוצתו נגד פרייבורג והפך לשחקן הצעיר שעושה זאת בהיסטורית הבונדסליגה. ביום ההולדת ה-18 שלו חתם ורנר על חוזה מקצועי בשטוטגרט עד ליוני 2018. הוא שיחק במועדון במשך 3 עונות, בהן ערך 95 הופעות ליגה והבקיע 13 שערים.

ר.ב. לייפציג

ב-11 ביוני 2016 חתם ורנר על חוזה ל-4 שנים בר.ב. לייפציג מהבונדסליגה. ב-20 באוגוסט ערך ורנר את הופעת הבכורה שלו במועדון, כשהחליף את נבי קייטה בדקה ה-89 בהפסד לדינמו דרזדן בדו-קרב בעיטות עונשין במסגרת הגביע הגרמני. ב-28 באוגוסט ערך ורנר את הופעת הבכורה שלו בליגה, כששיחק 86 דקות בתיקו 2-2 נגד הופנהיים במסגרת המחזור הראשון בליגה. ב-17 בספטמבר הבקיע ורנר את שערי הבכורה שלו במועדון, צמד שערים בניצחון 4-0 על המבורג במסגרת המחזור השלישי בליגה.

קריירה בינלאומית

במרץ 2017 ערך ורנר את הופעת הבכורה במדי נבחרת גרמניה, בניצחון 1-0 על נבחרת אנגליה, במשחק הפרישה של לוקאס פודולסקי. במשחק זה נפצע ורנר כשקרע שריר.
ורנר הופיע במדי נבחרתו במסגרת מונדיאל 2018.